Se billedserie Carsten Bering er selv ivrig morgenbader, men han er i den grad træt af den logeagtige gruppe af ældre mænd, der holder fredagsdruk og prøver at styre, hvad der skal foregå.

Send til din ven. X Artiklen: Morgenbadeklub til fredagsdruk i svømmehal Modtagerens email * : Din e-mail * : Dit navn * : Evt. kommentar: *) skal udfyldes.

Morgenbadeklub til fredagsdruk i svømmehal

Så er den gal igen. En gruppe herrer er nok en gang blevet afsløret i at drikke heftigt i Herlufsholm Svømmehal.

Næstved - 21. juli 2015 kl. 10:50 Af Robert Andersen Kontakt redaktionen: sndk@sn.dk

Fredag i sidste uge var en fredag som så mange andre i Herlufsholm Svømmehal. En gruppe på 10-12 herrer i den mere modne ende fra Næstveds spidsborgerskab havde været til morgensvømning - som de altid er fredag morgen. Det skal vanen tro fejres, og det blev det også - med tre flasker champagne og en flaske whisky. Det fortæller Carsten Bering, der selv var tilstede. - Det er altså ikke i orden, at de sidder og drikker i saunaen, siger han. Det drejer sig om dommere, advokater, præster, bilforhandlere og entreprenører ifølge Carsten Bering. De fleste pensioneret, men alle med gode historie fra det virkelige liv, der kan fyres af i saunaen. Her sidder de i den hede loge som gud har skabt dem - med champagneglas og pral om ungdommens erobringer.

Læs også: Morgenbadere er rasende over drukhistorier

Organiseret druk Fredagsdruk er tilsyneladende en meget planlagt fornøjelse. Når morgenbaderne er færdige med at svømme, møder de op hos bademesteren og får udleveret en hylde, der kan hænge på håndklædetørreren. Derefter bliver dagens udvalg af alkohol sat op på hylden - baren er åben, og festen kan begynde i saunaen. - Jeg kan ikke sige, om de er beruset, men man er ikke i tvivl om, at det er fredag. Der er en opløftet stemning, og der lugter af spiritus, siger Carsten Bering. Han understreger, at han bestemt ikke selv er en puritaner, når det kommer til spiritus, men hver ting til sin tid, mener han. Han finder det upassende, at de sidder og drikker i saunaen og kører hjem i bil bagefter, og sådan foregår det hver fredag. - De opfører sig, som man gjorde i min barndom, siger Carsten Bering.

Pivstiv og karantæne Carsten Bering er selv blevet tilbudt at drikke med flere gang, men har afslået. Det har betydet, at han er blevet hånet og kaldt nærig, fordi han ikke selv ville give en omgang. - Jeg har ikke lyst til at sidde der og drikke, siger han. Det er et tilbagevendende problem, og Carsten Bering har holdt sig væk i en periode. I 2009 kammede det helt over med smadrede glas og gamle mænd, der var pivstive. Det fik ledelsen i svømmehallen sat en stopper for. En enkelt fik karantæne i syv måneder Men drikkeriet har tilsyneladende sneget sig ind i saunaen igen.

De ville bestemme I gruppen på de 10-12 ældre herrer er der en hård kerne på fire til fem mænd. Denne gruppe af spidsborgere har ifølge Carsten Bering tidligere haft travlt med at styre baderummet. - De ville bestemme, hvor meget vand de andre gæster måtte bruge, og hvor meget sæbe. Jeg blev så træt af dem, siger Carsten Bering. Han kalder dem en flok gamle ronkedorer, som tiden er løbet fra. Det tidligere konservative byrådsmedlem og nuværende folketingskandidat for Alternativet Carsten Bering ved godt, at han bestemt ikke er i kridthuset, men nu må det stoppe, inden det går galt. - Jeg har jo svært ved at holde kæft, siger han.

Overrasket formand Det kommer helt bag på formanden for Herlufsholm Idrætscenter, at der stadig er drukproblemer hos morgensvømmerne. Det stopper nu, lover han. Han kalder det utilstedeligt og garanterer, at der vil blive slået hårdt ned, hvis det sker igen. - Der er no mercy, siger han. Han var ikke klar over, centerleder Philip Green havde givet tilladelse til, at morgenbaderne drak cider, og ingen af dem vidste, at drikkeriet var eskaleret, så det nu drejede sig om champagne og whisky.

To kilder Hans Nikolajsen husker kun alt for godt episoderne i 2009, og han er tydeligt irriteret over, at han nu sidder med samme problem igen. - Det er jo de samme mennesker som sidst, siger han. Han vil dog ikke gå så langt som til at give de enkelte karantæne, uden at de taget på fersk gerning. Formanden blev bekendt med sagen fredag, da han læste Carsten Berings kommentar på Facebook, og kort efter blev han kontaktet af en anden person, der bekræftede hændelsesforløbet. Efterfølgende vil der ikke være nogen, der er i tvivl om, at der er en nul alkoholpolitik i svømmehallen. - Det stopper nu, slår formanden fast igen.